મિડિયા સામે જ્યારે એડવર્ડે અમેરિકન ગુપ્તચર એજન્સીના ઇરાદાઓ અને ખાનગી પ્રોજેક્ટોની ફાઇલો જાહેર કરી ત્યારે પત્રકારોએ તેને પૂછેલું કે તું આ બધું જાહેરમાં તારી ઓળખ સાથે જાહેર કરી રહ્યો છે ત્યારે એનાં પરિણામોનો ડર નથી લાગી રહ્યો? ત્યારે તેણે જવાબ આપેલો કે ‘અત્યારે મારો સૌથી મોટો ડર એ છે કે હું રિસ્ક ઉઠાવીને આ હાઈ-વૉલ્ટેજ પ્રોજેક્ટનો પર્દાફાશ કરી રહ્યો છું, પણ ખરેખર લોકો આને ગંભીરતાથી લેશે કે કેમ? અંગતતા માટે લોકો જાગશે કે કેમ એ બાબતે મને શંકા છે; કેમ કે લોકોએ સ્વીકારી લીધું છે કે પોતાના ફોનકૉલ્સ, ઈ-મેઇલ, ચૅટ, ઇન્ટરનેટ બૅન્કિંગ-અકાઉન્ટ વગેરે હૅક થઈ શકે છે; એવું થવું એમાં બહુ મોટી વાત નથી. સિક્યૉરિટીના નામે તમારી પ્રાઇવસી જોખમાય એ વાતે લડવાનું જોખમ કોઈ ઉઠાવવા તૈયાર નથી.’